text: Så er der to æg i storkereden
  08 april 2019 kl. 05.41
  Mandag morgen er der to æg i storkereden  hos Annika og Tommy  i Smedager.
  En uge efter at storkeparret Annika og Tommy blev genforenet i reden i Smedager er der nu to æg i reden - helt som forudset af Mogens Lange fra storkene.dk, da det første æg lå i reden lørdag morgen.
  Mogens Lange forklarer, at det er lige nøjagtig som håbet og forventet. 
  Nu følger der et æg hvert halvandet døgn. Annika stopper formentlig ved fem æg - og derfor kan vi forvente, at hun lægger det sidste æg i næste weekend, vurderer Mogens Lange.
  Ifølge Mogens Lange kan Tommy og Annika hilse velkommen til deres unger i den første eller anden uge af maj. Du kan følge storkene live på www.tvsyd.dk/natur.
  
  